Matriekseun dood in bad gevindBrandon Roux (18). Foto: Facebook. Die gemeenskap van Upington is geruk deur die dood van ŉ geliefde matriekleerder. Brandon Roux (18) is Maandagaand dood aangetref in ŉ bad water in ŉ werkershuis op ŉ soutpan naby Askham in die Noord-Kaap. Kapt. Jacques September, woordvoerder van die polisie, het aan Maroela Media gesê sy liggaam is omstreeks 18:00 deur ŉ gesinsvriend gevind. “Sy pa werk op die soutpanne en het bekommerd geraak omdat hy hom nie in die hande kon kry nie. Hy het ŉ gesinsvriend gevra om te gaan kyk, en dit is toe dat hy op die seun se liggaam afgekom het,” het September gesê. Sy hondjie is ook dood voor die badkamerdeur aangetref. “Die vermoede dat die geisergas gelek het, word ondersoek. Dit is egter nog nie in dié stadium bevestig nie.” Roux was alleen in die huis ten tyde van die voorval. Roux is op die toneel dood verklaar. ŉ Geregtelike doodsondersoek word gedoen om die oorsaak van sy dood te bepaal. “Ons kan nie bevestig of hy verdrink het of nie, daar was wel water in die bad.” Riaan Kotze, skoolhoof van die Hoërskool Upington waar Roux ŉ matriekleerder was, het gesê die skool is baie geskok en hartseer. “Hy was regtig geliefd, veral onder die koshuiskinders. Die koshuiskinders ken mekaar mos op ŉ ander manier as die dorpskinders,” het Kotze gesê. Volgens Kotze is Roux sedert gr. 9 in die skool. “Hy het regtig met sy glimlag ŉ verskil in ander se lewe probeer maak. Hy was ŉ stil rustige seun. ŉ Pragtige kind.” Hy was ook ŉ kranige rugbyspeler en het vir die skool se tweede span uitgedraf. Ouers van die die skool is via sosiale media óf die skool se interne kommunikasiestelsel van Brandon se dood in kennis gestel. Daar is glo nog nie begrafnisreëlings getref nie. “Ons kan nie nou al sê of ons vir hom ŉ gedenkdiens sal hou nie omdat dit skoolvakansie is, sy maats gaan dit nie kan bywoon nie. Ons sal kyk sodra die kwartaal weer begin,” het Kotze verduidelik.